钦定古今图书集成/明伦汇编/官常典/第786卷 > 边肃
## 钦定古今图书集成/明伦汇编/官常典/第786卷 > 边肃

按《宋史》本传，“肃字安国，应天府楚丘人。进士及第，除
大理评事，知於潜县，累迁太常博士。三司使魏羽荐
为户部判官。祀南郊，超荐尚书度支员外郎。帝以三
司钩取无法，至道初，置行帐司以会财用之数，命肃
主之。帐成，迁工部郎中。真宗幸大名府，命肃经度行
在粮草，改判开拆司，出知曹州，徙邢州。会契丹大入”，
先是，地屡震，城堞摧圮无守备。帝在澶州，密诏肃：“若
州不可守，听便宜南保他城。”肃匿诏不发，督丁壮乘
城而辟诸门，悉所部兵阵以待之。骑傅城下，肃与战，
小胜，契丹莫测也。居三日，引去。时镇、魏、深、赵、磁、洺六
州闭壁不出，老幼趋城者，肃悉开门纳之。擢枢密直
学士，徙宣州。车驾朝陵，徙河南府。还，勾当三班院，出
知天雄军，徙真定府，累迁给事中，以王嗣宗代肃。嗣宗与肃有旧隙，讽通判东方庆讼肃“前在州私以公
钱贸易规利，遣吏彊市民羊，买女口自入。”嗣宗上其
事，帝以肃近臣，不欲属吏，遣刘综、任中正以章示之，
肃引伏。以守城功，止夺三官，贬岳州团练副使。久之，
徙武昌、安远军节度副使，起知光州，以泰宁军节度
副使徙泗州，又徙泰州，卒。子调，终尚书兵部员外郎、
福建路转运使。